“หุ้นเอเชีย” แดงยกแผงตาม “ดาวโจนส์” ร่วง 700 จุด ผวาโควิดกดศก.โลกทรุดต่อ
“ตลาดหุ้นเอเชีย” เปิดลบหลังดาวโจนส์ดิ่งหนักกว่า 700 จุด วิตก “โควิด-19” ฉุดเศรษฐกิจโลกทรุด ฟากนลท.จับตาการประกาศอัตราดอกเบี้ย LPR ธนาคารกลางจีน
20 ก.ค. 2564

ผู้สื่อข่าวรายงานว่า ตลาดหุ้นเอเชียเปิดลบในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 700 จุดเมื่อคืนนี้ เนื่องจากนักลงทุนกังวลว่าเศรษฐกิจทั่วโลกจะได้รับผลกระทบการแพร่ระบาดของไวรัสโควิด-19 โดยเฉพาะไวรัสสายพันธุ์เดลตา ขณะเดียวกันนักลงทุนจับตาการประกาศอัตราดอกเบี้ยเงินกู้ลูกค้าชั้นดี (LPR) ประเภท 1 ปี และประเภท 5 ปีของธนาคารกลางจีน (PBOC) ในช่วงเช้าวันนี้
โดยดัชนี SSE Composite ตลาดหุ้นจีนเปิดวันนี้ที่ 3,515.07 จุด ลดลง 24.05 จุด หรือ -0.68%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,351.80 จุด ร่วงลง 300.94 จุด หรือ -1.09% และดัชนี HSI ตลาดหุ้นฮ่องกงเปิดวันนี้ที่ 27,395.83 จุด ลดลง 93.95 จุด หรือ -0.34%
ด้านนักวิเคราะห์จากบริษัทคิงส์วิว แอสเซท แมเนจเมนท์ กล่าวว่า ดัชนีดาวโจนส์ร่วงลงเป็นเปอร์เซนต์ในวันเดียวที่รุนแรงที่สุดในรอบเกือบ 9 เดือน ขณะที่ดัชนี S&amp;P500 และ Nasdaq ร่วงลงหนักสุดนับตั้งแต่ช่วงกลางเดือนพ.ค.ปีนี้ เนื่องจากความกังวลที่ว่า การระบาดของไวรัสสายพันธุ์เดลตาซึ่งกำลังกลายเป็นสายพันธุ์หลักที่แพร่ระบาดทั่วโลกขณะนี้ อาจทำให้การเปิดเศรษฐกิจไม่สามารถเกิดขึ้นได้รวดเร็วเหมือนกับที่คาดการณ์ไว้
ทั้งนี้ จำนวนผู้ติดเชื้อไวรัสโควิด-19 พุ่งขึ้นในสหรัฐ อันเนื่องมาจากการแพร่ระบาดของไวรัสสายพันธุ์เดลตา โดยสหรัฐมีผู้ติดเชื้อรายใหม่เฉลี่ย 30,000 รายต่อวันในช่วง 7 วันที่ผ่านมา สูงกว่าค่าเฉลี่ย 11,000 รายต่อวันในเดือนมิ.ย. ส่วนภาพรวมทั่วโลกในขณะนี้ ยอดผู้ติดเชื้อไวรัสโควิด-19 ทั่วโลกสะสมมีจำนวน 191,445,982 ราย และยอดผู้เสียชีวิตอยู่ที่ 4,109,432 ราย
อย่างไรก็ตาม นักลงทุนจับตาธนาคารกลางจีน (PBOC) เตรียมประกาศอัตราดอกเบี้ยเงินกู้ลูกค้าชั้นดี (LPR) ประเภท 1 ปี และประเภท 5 ปีในช่วงเช้าวันนี้ ขณะที่ผลสำรวจความคิดเห็นนักลงทุนโดยสำนักข่าวรอยเตอร์คาดการณ์ว่า ธนาคารกลางจีนจะตรึงอัตราดอกเบี้ย LPR ประเภท 1 ปี ไว้ที่ระดับ 3.85% และตรึงอัตราดอกเบี้ย LPR ประเภท 5 ปี ไว้ที่ระดับ 4.65%